Sub-directora general de Seguiment i Avaluació de la Contractació Pública
En data 3 d'agost de 2017, s'ha publicat al Diari Oficial de la Generalitat de Catalunya la Llei 16/2017, de l'1 d'agost, del canvi climàtic, que té per objecte la regulació de les mesures encaminades a la mitigació i l'adaptació al canvi climàtic, la definició del model de governança de l'administració pública amb relació al canvi climàtic, i l'establiment d'impostos com a instrument per a actuar contra el canvi climàtic.
Aquesta llei estableix determinades mesures, finalitats i objectius ambientals a complir que afecten de forma més o menys directa la contractació pública de l'Administració de la Generalitat, del seu sector públic i dels ens locals de Catalunya.
En aquesta nota s'analitzen les disposicions concretes que incideixen en aquests contractes públics.
I. Article 16.4: «El subministrament en alta [d'aigua] en tot el territori de Catalunya ha de tenir caràcter públic»
S'entén per subministrament d'aigua «en alta» la captació i potabilització de l'aigua, que es transporta i es distribueix posteriorment (en baixa) als punts d'ús.
El servei d'abastament en alta forma part del servei d'abastament d'aigua de poblacions establert en la legislació de règim local, i el seu caràcter públic està reconegut de forma expressa en el Decret legislatiu 3/2003, pel qual s'aprova el text refós de la legislació en matèria d'aigües de Catalunya.
El redactat de l'article 16, en concordança també amb el que estableix el text refós esmentat, no imposa una gestió pública directa i, per tant, es pot admetre la gestió indirecta, com en qualsevol altre servei públic, mitjançant contracte o concessió.
En conseqüència, s'ha d'entendre que l'article 16.4 preserva la titularitat pública de l'abastament d'aigua, sens perjudici que es pugui contractar la gestió.
L'apartat 1 de l'article 19 estableix una sèrie de mesures en matèria d'energia, encaminades a la transició energètica cap a un model cent per cent renovable i neutre en emissions de gasos amb efecte d'hivernacle.
Aquestes mesures inclouen la promoció de polítiques d'estalvi energètic i de foment de les energies renovables, amb objectius concrets a assolir, que s'emmarquen en l'àmbit de la compra pública innovadora.
D'altra banda, l'apartat 4 estableix que «El Govern no ha de concedir permisos d'exploració per a l'obtenció de gas i petroli d'esquist per fracturació hidràulica horitzontal ( fracking ), incloent-hi la relacionada amb l'obtenció de gas metà de capes de carbó amb utilització de fracturació induïda».
S'ha d'entendre, sense cap dubte, que aquesta prohibició abasta també qualsevol contracte públic o concessió.
L'article 20, relatiu a l'àmbit de la indústria, els serveis i el comerç, preveu que les empreses es puguin acollir a ajuts, bonificacions i beneficis fiscals si porten a terme determinades actuacions, destinades a minimitzar els impactes del canvi climàtic en la seva activitat empresarial.
El Codi per a una contractació pública socialment responsable, aprovat per Acord del Govern en data 20 de juny de 2017, preveu la possibilitat d'incorporar clàusules de contractació responsable com a criteris de selecció, per raó de la mateixa naturalesa del contracte, com per exemple que l'empresa adjudicatària tingui unes aptituds determinades.
En aquest sentit, podríem considerar que si una empresa ha obtingut ajuts, bonificacions o beneficis fiscals d'acord amb l'article 20, es pot considerar acreditat que ha realitzat actuacions que minimitzen l'impacte del canvi climàtic, i tenir-ho en compte com a criteri de selecció o com a criteri de valoració, en el marc de la contractació responsable i sempre que, òbviament, existeixi una relació amb l'objecte del contracte, en els termes que estableix l'article 67.3 de la Directiva 2014/24/UE.
L'apartat 2 de l'article 27 estableix les mesures de foment de la lluita contra el canvi climàtic en matèria d'urbanisme i habitatge, que han d'impulsar les administracions públiques catalanes, entre les quals (negretes pròpies):
«a) L'ús, per part dels professionals del disseny, projecció i construcció de zones residencials, de fonts d'energia renovable per a la calefacció, la refrigeració i l'aigua calenta sanitària, i de solucions constructives, tant estructurals com de tancaments, altament eficients energèticament.
e) La reserva de punts de càrrega de vehicles elèctrics en els centres de treball i edificis públics.»
Aquestes mesures afecten els contractes de serveis de projectes d'obra, i els contractes d'obra i concessió d'obra pública, especialment els d'edificació, però també els d'obra civil.
Així, si les administracions han de promoure que els professionals utilitzin en els seus projectes fonts d'energia renovable i solucions constructives eficients, i que s'edifiqui amb criteris bioclimàtics, entenem que hi estan encara més obligades quan qui encarrega els projectes i contracta les obres és la mateixa administració.
En conseqüència, els òrgans de contractació hauran d'incorporar en els plecs dels contractes de projectes o d'obra i de concessió d'obra, com a requisits d'execució i/o com a criteris de valoració, el que estableixen els apartats a) i b) de l'article 27.2.
Pel que fa a l'apartat e), en la contractació de projectes i obres de nova construcció d'edificis públics i centres de treball de l'administració, serà obligatori que es reservin punts de càrrega de vehicles elèctrics, sens perjudici que en els edificis existents es vagin incorporant progressivament.
V. Article 29.1: «Els departaments de la Generalitat i els organismes que en depenen han de: [...] d) Incloure en tots els procediments de contractació pública que resulti adequat a llur objecte especificacions tècniques i criteris d'adjudicació específics relatius a l'ús eficient de recursos i a la minimització de les emissions de gasos amb efecte d'hivernacle.
La quantificació de l'ús de recursos i d'emissions de gasos s'ha d'incloure en el càlcul del cost d'inversió, d'explotació i de manteniment de l'objecte del contracte»
Aquest article va més enllà de la mera obligació d'incloure condicions o criteris ambientals en els contractes públics, i aplica el que estableix la Directiva 2014/24/UE en relació amb el càlcul o la valoració del cicle de vida dels productes o serveis que es contractin, ja que obliga a donar un valor monetari a aquests criteris o obligacions ambientals, concretament a l'eficiència en l'ús dels recursos i a les emissions de gasos amb efecte d'hivernacle.
El càlcul d'aquests costos es pot fer en el moment en què es defineixen les prescripcions tècniques o condicions d'execució del contracte, que hauran de tenir en compte aquests aspectes (ús de recursos, emissions de gasos) i computar-los com a costos del contracte, sense incloure'ls en el pressupost de licitació.
El producte o servei que signifiqui un cost inferior d'ús de recursos i d'emissió de gasos serà el que es definirà en les prescripcions tècniques.
Aquests costos es poden incorporar també en la valoració de les proposicions, com a criteri objectiu que comporti l'increment o la disminució de la quantia de l'oferta econòmica, segons si la proposta tècnica del licitador és més o menys eficient en relació amb l'ús de recursos o si genera més o menys emissions de gasos amb efecte d'hivernacle.
Per poder quantificar aquests elements i dotar-los d'un valor econòmic que permeti fer el càlcul, l'article 56 preveu que les bases de càlcul es desenvolupin reglamentàriament, si bé s'estableix que la fórmula bàsica a tenir en compte per als productes i materials de la construcció i els productes industrials finals (annex III) ha de ser de kg de CO 2 equivalent a kg de producte.
Article 35: «En el règim de contractació de tot el sector públic de Catalunya, s'han d'establir criteris objectius que, en el marc dels principis de llibertat d'accés, transparència, igualtat, objectivitat i eficiència, promoguin la contractació verda»
Entenem que el compliment de l'article 35 es fa efectiu amb el Codi per a una contractació pública socialment responsable, aprovat per Acord del Govern de 20 de juny de 2017, que fa una remissió a les guies d'ambientalització de la contractació pública aprovades per la Junta Consultiva de Contractació Administrativa de Catalunya, que defineixen els criteris d'ambientalització per grups de productes i serveis i estableixen com s'han d'incorporar en els contractes.